Salmo 78
78
Si Diyos Ya Din Ipogaw Na
1 Dakayo ay ipogaw ko,
dengngen yo din itdok en dakayo.
2 Pangarig di osalek ay mankali en dakayo.
Din napasamak ed idi, waday naoneg ay maitdo,
et say ipalawag ko en dakayo.
3 Da nan dinnge ya inammoan tako ay inbagan di ap-apo,
4 adi tako isaot sin aan-ak tako,
mo adi et dad-aten tako sin aap-o tako
din panakabalin Diyos ya din inam-amag na
ay kaeegyat ya kaeetnga.
5 Inbaga na din linteg na
sin polin Jacob ay makwani en Israelita.
Binilina din aap-o tako ay itdo da
din linteg na sin aan-ak da
6 ta adalen din maisokat ay poli da
ya itdo da abe sin aan-ak da.
7 Say inbilina di en daida
ta si Diyos di pantalkan da
ya adi da linglingan din inam-amag na
et tongpalen da din bilbilina
8 ta baken dan kaman din ap-apo da
ay nangonkontra en Diyos ya makenteg di nemnem da.
Adi da nantalek en Diyos ya baken dan napodno en sisya.
9 Din polin Efraim yan nan-armas da si pana,
ngem sin timpon di gobat, nanagtag da.
10 Nilabsing da din intolag Diyos en daida,
sinigaan da ay tongpalen din linteg na.
11 Nilinglingan da din inam-amag na,
din nakaskasdaaw ay inpaila nan daida.
12 Sin pangiilaan di ap-apo da yan nan-amag si milagro
sin tanap ed Zoan ay sakop di Egipto.
13 Din baybay yan nansianena et nandanenas daida,
kaman dingding sin nan-inigid din danom ay inpaginek na.
14 Inpango nas daida babaen si liboo sin kaagawan
ya maninsinlabi babaen si apoy ay mabidang.
15 Nan-ekangenay bato sin kadardaratan
et inpawada nay danom ay kaman ginawang,
mansobsobra ay en da nan-inoman.*
16 Inpawada nay obbog sin bato
et nan-oyas di danom ay ad-ado.
17 Ngem intoltoloy da ay nanbasol en Diyos ay Kangatoan,
kinontra das sisya sin lugar ay kadardaratan.
18 Ginagara da ay namadas en sisya
sin nankedawan das makan ay aklongan da.
19 Nankali das maikontra en Diyos sin en da nangwanian,
“Ay tan maidawat Diyos di makan
isnan lugar ay kadardaratan?
20 Idi sinoplit na din bato,
binmala kayman di danom ay ad-ado.
Ngem kabaelana ngata ay mangipawada
si karni ya makan para sin ipogaw na?”
21 Isonga idi dinngen Diyos na,
palalo din bonget na
et dinosanas apoy din ipogaw na.
22 Tan magay pammati dan sisya,
et adi da nantalek ay isalakanas daida.
23 Ngem olay mo siya di, binilina ed daya,
din pantew ed langit yan binokatana.
24 Kaman odan ay inig-as na di manna ay napod daya
ta wada di kanen da.
25 Owat dan ipogaw ngem nangan da
si kanen di angel et nabsog da.
26 Din dagem ay mapos belaan di agew yan binolosana,
din mapos abagatan yan inpapigsa na
babaen sin panakabalina.
27 Ad-ado ay titit di indawat nan daida,†
kaman darat sin baybay di kaad-ado da.
28 Nag-as da sin nan-gawaan ya nanniliked di kampo da.
29 Isonga nangan ya nabsog da,
tan indawat Diyos din ak-aklongan da.
30 Ngem adi dan napnek et deda ay mangmangan da
31 yan binmonget si Diyos en daida
et pinse na din napili ay kapigsaan ay babbaro da.
32 Ngem olay pay siya di, intoltoloy da ay nanbasol en sisya.
Olay ad-adoy nakaskasdaaw ay inpaila nan daida,
adi da pay dedan nantalek en sisya.
33 Isonga kaman dagem din biyag da
ay bigla ay pinap-eng na.
34 Idi pinse nay odom en daida,
sinagong din odom sisya.
Nanbabawi da ya inpasnek da
ay nankararag en sisya.
35 Ninemnem da ay si Diyos ay Kangatoan
di nanalaknib en daida ya nangisalakan.
36 Ngem pag etek amin ay kali da,
maga polos di tet-ewa.
37 Baken dan napodno en sisya,
nilabsing da din intolag nan daida.
38 Ngem managseg-ang si Diyos sin ipogaw na
et pinakawanas daida, adi na pinses daida.
Namin ado ay intoled na din bonget na en daida.
39 Tan ninemnem na ay owat dan ipogaw
ay kaman dagem ay malabas yan malitaw.
40 Sin lugar ay magay omili, kinontra das sisya,
namin ado ay nanladingiten da.
41 Pinadapadas das sisya et nansakiten dan nemnem na,
sisya ay nasantoan ay Diyos di Israelita.
42 Nilinglingan da din panakabalina
sin agew ay nangisalakananan daida sin kalaban da.
43 Nakaskasdaaw di inamag na
ed Egipto sin tanap ed Zoan ay kanan da.‡
44 Nanbalinena si dada din ginawang da
et maga di inomen da.
45 Ad-ado ay ngilaw di inpawada na
ay begew si naligatan da.
Inpawada na abey tokak ay nanadael sin daga da.
46 Wada pay di dodon ay inbaa na
ay nangan ya nanadael sin mola sin payew da.
47 Babaen si dalalo ya andap, dinadael na
din obas ya sikomoro da.
48 Pinse nas dalalo ya kimat din baka ya karnero da.
49 Inpalak-am na din palalo ay bonget na en daida,
et palalo ay nadosa da sin nangibaaana sin aanghel na
ay mamaligat ya mamse en daida.
50 Adi nan intoled din bonget na
ya adi nan inpalobos ay matago da,
mo adi et babaen si pisti yan pinse nas daida.
51 Din besag di amin ay pamilya ed Egipto yan pinse na.
52 Pag nan ipango din ipogaw na
sin lugar ay magay omili sin nanbalasatan da
ay kaman dan karnero ay ipaspastol na.
53 Magay lawa ay napasamak sin nangipangoana en daida
et magay nandanagan da,
ngem nilim-otan din baybay din kalaban da.
54 In-ey na din ipogaw na sin nasantoan ay daga na,
sin dontog ay inabak na babaen sin panakabalina.
55 Inabo nan omili sin dinmatngan di ipogaw na,
biningabingay na din daga da sin Israelita,
indawat na abe din beey da.
56 Ngem si Diyos ay Kangatoan yan kinontra da
ya pinadapadas das sisya,
adi dan tinongpal din bilbilina.
57 Baken dan napodno ya kinonkontra das sisya
ay kaman met laeng din aam-a da.
Adi dan kaiturong ay kaman dan natiko ay pana.
58 Tan si Diyos yan inpabonget da
gapo sin pandaydayawan da
ay sin dodontog di nangisaadan da.
Nan-imonen da gapo sin didiyosen da.
59 Palalo ay binmonget si Diyos sin nangilaana isna,
et dadlonan dinokogan din Israelita.
60 Din nanbeeyana ed Shilo yan binaybay-ana,
din nakiteanas ipogaw ay tolda na.
61 Inpalobos na ay posen ya isaan di kalaban da
din Baol di Tolagan ay sinyal di panakabalin ya dayaw na.
62 Binmonget sin ipogaw na
et binaybay-ana ay peslen din kalaban da.
63 Natey sin gobatan din babbaro da,
et magay mangasawa sin babalasang da.
64 Natey si kampilan di papadi da,
ngem magay iyat din aas-awa da
ay mangiladingit en daida.
65 Kaman naseseyep si Diyos ngem binmangon sin odi na,
kaman soldado ay tinmoled sin arak ay ininom na.
66 Nansisianena din kalabana,
naabak da et maibabain das eng-enggana.
67 Sinigaana din polin Jose,
din polin Efraim yan adi nan pinili.
68 Ngem say pinili na et din tribun Juda,
pinili na ed Zion ay laylaydena.
69 Insaad nas di din Timplo na
ay kaman din beey na ed daya,
kaman din daga ay insaad na
ta komakaman si eng-enggana.
70 Pinili nas David ay mansilbi en sisya,
inayagana sin panpaspastolanas karnero na
71 ya pangay-ayowanana sin olbon da
ta panbalinena ay ari ed Israel ya mangayowan sin ipogaw na.
72 Napodno sisya ay mangay-ayowan en daida,
nalaing ay mangipangpango en daida.
* 78:15 Exodo 17:1-6 ya Bilbilang 20:10-13. † 78:27 Bilbilang 11:31-34. ‡ 78:43 Din milagro ay madad-at sin 78:44-51 et madtengan da sin Exodo 7-12.