Salmo 103
103
Din Nakaskasdaaw Ay Layad Diyos
1 Idayaw ko si Diyos Apo
sin am-in ay kabaelak ya nemnem ko.
Idayaw ko din nasantoan ay ngadana.
2 Adiak liw-an din ad-ado ay seg-ang na,
isonga dadlonak daydayawen sisya.
3 Pakawanena am-in ay basbasol ko
ya agasana am-in ay sakit ko.
4 Sin pese et omilislisi sisya.
Bindisyonanas sak-en sin seg-ang ya layad na.
5 Ad-ado ay pansigdan di idawat na
sin inagew ay panbiyagak isnan daga
ta say olay ed wani ay nakayak,
kinmakaman din sigod ay pigsak
ay kaman din titit ay napigsapigsa
ay makwani en agila.
6 Itonton Diyos din kalintegan
di am-in ay mapalpaligatan.
7 Inpaammo nan Moses din plano na,
et inilan din Israelita
din nakaskasdaaw ay inam-amag na.
8 Si Diyos yan managlayad ya managseg-ang.
Naanos ya din layad na et komakaman.
9 Adi kanayonen Diyos din panyamyamana,
ya adi na ililiget din ipogaw na.
10 Din dosa ay idawat nan datako
et mayap-ew mo is-o sin basol tako.
11 Tan kaman din kakayang di ed daya isnan daga
di kadakdaken din layad na sin mangipatpateg en sisya.
12 Din basbasol tako et enggay pinakawana
et palalo ay in-addawi na,
kaman nan kaaddawin di belaan di agew sin kadiposana.
13 Kaman din iyat di esay ama ay manegseg-ang sin anak na
din iyat Diyos ay manegseg-ang sin mangipatpateg en sisya,
14 tan ammo na dedan ay sin tapok di napoan tako,
et nemnemena din pankapsotan tako.
15 Din biyag tako et kaman din biyag di logam.
Kaman sabsabong ay maila din kamapteng na sin sinkaattikan,
16 tan madageman et makpit, mag-as et maliw-an.
17 Ngem din layad Diyos sin mangipatpateg en sisya,
adi manbalbaliw ya maga di gedeng na.
18 Din adi manliwliw-an sin intolag na
mo adi et tongtongpalen dan bilbilina,
mantoltoloy din kinalinteg na enggana sin apo da.
19 Insaad Diyos din panturayana ed daya,
am-iam-in yan iturturayana.
20 Dayawen yo si Diyos, dakayo ay napipigsa
ya manakabalin ay anghel na,
dakayo ay manmannge sin ibaga na
ya manongtongpal sin bilina.
21 Dayawen yo si Diyos, dakayo am-in ay wadad daya
ay baa na ay mangon-onod sin panlaydana.
22 Dayawen yos Diyos, dakayo am-in ay pinarsua na
sin am-in ay lugar ay iturturayana.
Dayawek si Diyos sin am-in ay nemnem ko.