Salmo 29
29
Din Napigsa Ay Kalin Diyos
1 Dayawen yo si Diyos, dakayo ay wadad daya,
bigbigen yo din kinangato na ya panakabalina.
2 Idaydayaw yo din nakaskasdaaw ay ngadana,
mandokmog kayo en sisya
begew sin mankoniniing ay kinasanto na.*
3 Madnge din kali na sin danom ya baybay ay annawa,
manakabalin si Diyos, kaman kido di kali na.
4 Mo mankali sisya, maila din panakabalina
ya din nangatongato ay turay na.
5 Olay din mankanakneg ay sidro ed Lebanon, magotlo da,
6 din dontog ay Lebanon ya Hermon yan papadtokena
ay kaman din iyat di anak di baka.
7 Babaen met laeng sin kali na, din kimat yan pansilapena,
8 din lugar ay magay omili ed Kades yan ikiweg na.
9 Pati abe din kadadak-an ay kaiw yan iwagawag na
enggana ay maspak da.
Sin Timplo na pay, ibogbogaw da,
“Sik-a ay Diyos, madaydayaw ka!”
10 Sin timpon di layos ed idi,
enggay nanturturay si Diyos ay ari.
Maga abey patinggan di panturturayana,
tan man-ari sisya si eng-enggana.
11 Papigsaen Diyos din ipogaw na,
ya bindisyonanas daida si talna.
* 29:2 Di esa abe ay kaiologan nina sin Hebreo et: Manbado kayos nasantoan ta mandokmog kayo en sisya.