Salmo 24
24
Si Diyos Di Kangatoan Ay Ari
1 Okan Diyos nan daga ya am-in ay linaona.
2 Insaad na din fondasyona sin dallem di danom,
inbangona sin lanad di baybay ay malosong.
3 Sinoy way kalebbengana ay manikid sin dontog Diyos* ay mangdayaw en sisya?
Ya sino ngin di makasgep sin nasantoan ay Timplo na?
4 Sisya din ipogaw ay siged di am-amagena,
ya kosto abe di nemnem ya panggep na,
din adi manaydayaw si diyos ay baken tet-ewa,
ya adi man-et-etek mo mantistigo sisya.
5 Bindisyonan ya isalakan Diyos sisya
ya ibilang na ay magay basol na.
6 Kaman dana ay ipogaw di manglayad ay mandayaw en Diyos Apo
ay dinaydayaw aben Jacob ay ap-apo tako.
7 Bokatan yo din kadaanan ay pantew di Timplo
ta senggep san kangatoan ya madaydayaw ay Ari tako!
8 Sino ngin san Ari ay kangatoan?
Sisya si Diyos ay kapipigsaan,
magay makaabak en sisya sin gobatan.
9 Bokatan yo din kadaanan ay pantew di Timplo
ta senggep san kangatoan ya madaydayaw ay Ari tako!
10 Sino ngin san Ari ay nangato?
Si Diyos ay ap-apon di sosoldado,
sisya san manakabalin ay Ari tako.
* 24:3 Din makwani en dontog Diyos et din dontog ay Zion ed Jerusalem ay naisaadan din Timplo.