Salmo 119
119
Pangdayaw Sin Kalin Diyos
1 Nagasat da din ipogaw ay magay maipabasol en daida,
tan din kalin Diyos di on-onodan da.
2 Nagasat da din manongtongpal sin intolag na
ya mangipakat sin amin ay kabaelan da
ay mansilbi en sisya.
3 Adi dan man-am-amag si lawa
mo adi et manbiyag da ay maikompas sin laydena.
4 Apo, sik-a ay mismo et intogon mo
ay patien mi ay kosto din bilbilin mo.
5 Sapay koma ta ipapasnek ko ay mangonod sin linteg mo,
6 tan magay kaibabainak mo tongpalek amin din bilbilin mo.
7 Magay dowadowak ay manaydayaw en sik-a
mo adalek ay kosto din inkeddeng mo ay magay kolang na.
8 Tongpalek din linteg mo ay inbagam,
isonga polos koma ay adi kan bomaybay-an.
9 “Sino ngin di amagen di esa ay baro
ta say nalinis din biyag na?” kanak sin nemnem ko.
Din songbat na, “Masapol ay onodana din kalim ay inpaisolat mo.”
10 Ipakat ko amin ay kabaelak ay mansilbi en sik-a, Apo,
adim kod ipalobos ay omaddawiak sin bilbilin mo.
11 Inigtok din nabanol ay kalim sin nemnem ko
ta say adiak manbasol en sik-a, Apo.
12 Daydayawek sik-a ay Apo,
isonga itdom kod en sak-en din linteg mo.
13 Laydelaydek ay ibaga sin gagait ko
din inpaammom ay linteg mo.
14 Dakdake di layad ko ay manongpal sin pamagbagam
ay kaman din layad di ipogaw ay bomaknang.
15 Kanayon ay nemnemnemek din bilbilin mo.
16 Din linteg mo et say dadlonak panragsakan,
din kalim et adiak polos linglingan ono baybay-an.
17 Seg-angam ya badangam kod sak-en ay baam
ta say matagoak ya onodak din pamagbagam.
18 Silawam kod nan nemnem ko
ta maawatak din nakaskasdaaw ay maadal sin linteg mo.
19 Owat sinkaattikan di panbiyagak isnan daga
isonga din bilbilin mo et ipaawat mo koma.
20 Kanayon ay palalo din layad ko
ay mangawat sin bilbilin mo.
21 Yamyamam ya dosaem koma
din mangipapangatos nemnem na,
tan din linteg mo et dinokogan da.
22 Adim kod ipalobos ay lomaslasoy ya omibabain da,
tan inon-onodak sik-a.
23 Din tuturay di ili et mantotolag da,
tan panggep da ay mangamag en sak-en si lawa,
ngem din kaimongsanan di nemnem ko
et din inpaammom ay linteg mo.
24 Maragsakanak ay mangad-adal sin intolag mo,
tan say mangitdo en sak-en si kosto.
25 Kamanak matmatey, dilikado di kasasaad ko,
tongpalem koma din inkarim ta somiged kasin di biyag ko.
26 Idi inbagak en sik-a din ligligat ko,
sinongbatam din kararag ko,
isonga itdom kod din linteg mo.
27 Badangam kod sak-en ay mangawat sin bilbilin mo
ta say nenemnemek din nakaskasdaaw ay inam-amag mo.
28 Gapo ta say inkarim, papigsaem kod di nemnem ko,
tan nay kinmapsotak si ladingit ko.
29 Adi ka kod ipalobos ay man-amagak si baken kosto,
maseg-ang ka ta itdom din kalim ay inpaisolat mo.
30 Ninemnem ko ay sik-a di tongtongpalek,
isonga din linteg mo et say nemnemnemek.
31 Din intolag mo et banolek ya on-onodak,
isonga adim kod ipalobos ay maibabainak.
32 Silalayadak ay manongpal sin bilbilin mo,
tan taptapiam din panang-awat ko.
33-34 Ilawlawag mo kod en sak-en din linteg mo
ta say imongsan ko din nemnem ko
ya kanayon ay matongpal ko.
35 Itdom en sak-en di amagek babaen sin linteg mo,
tan say kad-an di ragsak ko.
36 Idawat mo kod di layad ay manongpal sin linteg mo
ta baken kinagamgam di wadas nemnem ko.
37 Iturong mo kod sak-en ta adiak banolen di magay silbi na
ya idawat mo di biyag ay tet-ewa
sin pangon-onodak en sik-a.
38 Din karim en sak-en ay baam et tongpalem koma,
ay say inkarim sin amin ay mangipateg en sik-a.
39 Din nakaskasdaaw ay ikeddeng mo
di mangilisi en sak-en sin kaibabainak ay ieg-egyat ko.
40 Laydelaydek ay tongpalen din bilbilin mo.
Nalinteg ka isonga pabaroem kod nan biyag ko.
41 Ipailam kod en sak-en san adi manbalbaliw ay layad mo
ya omisalakan ka tan say inkarim, Apo,
42 Et mo siya di, din lomaslasoy et mabalin ay songbatak,
tan din karim et say pantalkak.
43 Idawat mo kod di kabaelak
ta kanayon koma ay din tet-ewa di ibagbagak,
tan din kosto ay ikeddeng mo di pantalkak.
44 Kanayon ay tongpalek din linteg mo
enggana ay mapospos nan leng-ag ko.
45 Nawayawayaanak sin ligligat ko,
tan ipakat ko din kabaelak ay mangonod sin bilbilin mo.
46 Olay sin sangoanan di aari ay nangato,
adiak ibain ay mangibaga sin intolag mo.
47-48 Gan-ganasek ay mangonod sin bilbilin mo
ya siya abe sin linteg mo,
tan siya da di banolek ya laydelaydek,
kankanayon ay say nemnemnemek.
49 Adi ka koman liw-an din inkarim en sak-en ay mansilbi en sik-a,
tan say nangidawat en sak-en si namnama.
50 Siya na di liwliwak sin ligat ko,
tan din karim et say poon di biyag ko.
51 Kanayon ay omoy-oyaw
din nalalastog ay ipogaw,
ngem adiak pay dedan inmaddawi
sin inpaisolat mo ay kali.
52 Mo nemnemek din inkeddeng mo ed nabaon, Apo,
say tomalnaan ya pomigsaan di nemnem ko.
53 Ngem palalo di bonget ko
gapo sin makedse ay manokog sin inpaisolat mo.
54 Din linteg mo di enak ikankanta
isnan aptik ay biyag kos nan daga.
55 Olay sin labi yan nemnemnemek sik-a, Apo,
ya din kalim ay inpaisolat mo.
56 Siya na di kanayon ay inam-amag ko,
tinongtongpal ko din bilbilin mo.
57 Sik-a ay Diyos anggoy di masapol ko,
ikarik ay patiek din kalim ay inpaisolat mo.
58 Napasnekak ay manpakaasi en sik-a, Apo,
ta kedawek din inkarim ay seg-ang mo.
59 Idi inadaadal ko din biyag ko,
nanbabawiak et ikarik ay mangonod sin intolag mo.
60 Tongpalek ay dagos din bilbilin mo.
61 Nan-isagana din managbasol si enak kadadaelan,
ngem din kalim et adiak liw-an.
62 Bomangonak sin gawan di labi ay mandayaw en sik-a, Apo,
tan di iyat mo ay mangokom et kostokosto.
63 Makikadwaak sin amin ay mangipateg en sik-a
ay din bilbilin mo di on-onodan da.
64 Mailas nan daga sin amin ay disso
din adi manbalbaliw ay layad mo, Apo.
Itdom kod en sak-en din linteg mo.
65 Din karim en sak-en et tinongtongpal mo,
tan bininbindisyonam sak-en ay bag-en mo.
66 Kedawek en sik-a di sirib ya laing ko
ay mannemnem ya mangamag si kosto,
tan mantalekak sin bilbilin mo.
67 Ed idi, kanayon ay masangsangawak,
et dinosam sak-en ta say manpakombabaak,
ngem ed wani, din kalim di on-onodak.
68 Siged ka et siged amin ay am-amagem,
itdom kod linteg mo en sak-en.
69 Domadael ya omipalawlawa
din mangit-it-ek si awak da,
ngem ipakat ko amin ay kabaelak
ta din bilbilin mo di onodak.
70 Din kalim, adi da maawatan,
ngem sak-en pay et say enak panragsakan.
71 Pansigdak din dosa ay indawat mo,
tan begew isdi, maawatak din linteg mo.
72 Nabanbanol en sak-en din en ka initdo,
mo din balitok ya palata ay kalibolibo.
73 Pinarsuam ya inayowanam sak-en si kosto,
isonga idawat mo kod di laing ko
ay mangawat sin bilbilin mo.
74 Omila din mangipatpateg en sik-a.
Gapo ta mantalekak sin karim, malaydan da.
75 Ammok ay nalinteg din inkeddeng mo,
isonga din panosdosaam en sak-en et kosto.
76 Liwliwaem komas sak-en sin adi manbalbaliw ay layad mo
ay kaman din inkarim en sak-en ay bag-en mo.
77 Maseg-ang ka kod ta ganasek nan biyag ko,
tan say panragsakak din kalim ay inpaisolat mo.
78 Maibabain da koma din mangipangpangato si awak da
gapo sin ipabasbasol dan sak-en ay baken tet-ewa,
tan mo sak-en pay et ipapasnek ko
ay nemnemnemen din bilbilin mo.
79 Naey abe di pamagbaga
sin am-in ay mangipateg en sik-a:
omali da koma en sak-en ay manpaitdo
ta say adalen da din intolag mo.
80 Sapay koma ta ipakat kon kabaelak
ay manongpal sin linteg mo ay magay pankolangak
ta mailisiak si kaibabainak.
81 Nabayag ay sinsin-ed ko din omisalakanam,
ngem din karim di pantalkak pay dedan.
82 Din panongpalam sin karim, nabayag ay sinsin-ed ko.
“Pig-an ngin ay omisalakan ka?” siya say salodsod ko.
83 Maiarigak si magay silbi na ay lalat ay nakpit ya napagitan,
ngem din linteg mo et adiak nilinglingan.
84 Sak-en ay baam, intoy kabayag di panseedak?
Pig-an pay ay dosaem din pomalpaligat?
85 Din nalastog ay ipogaw ay manigaan sin linteg mo
et kaman dan nankaot si bito
ta mo maknaak ya madadael din dayaw ko.
86-87 Da nan makaetek ay ipogaw, istay dan gagaraen nan biyag ko,
ngem inpapatik pay dedan ay nanongtongpal sin bilbilin mo.
Bomadang ka kod, sik-a ay Diyos ko,
tan ibilang ko ay kostokosto san bilbilin mo.
88 Gapo sin adi manbalbaliw ay layad mo,
ipalobos mo kod ay adi masokpot di leng-ag ko
ta waday iyat ko ay manongpal sin linteg mo.
89 Din kalim ay Diyos et komakaman si eng-enggana,
din kalim et adi mabalbaliwan ed daya.
90 Matalek ka si eng-enggana.
Nan insaad mo ay daga
et komakaman sin kosto ay naisaadana.
91 Wada engganad wani amin ay naparsua,
tan say inkeddeng mo en daida,
tan mansilbi da am-in en sik-a.
92 Sigurado ay nateyak koma sin ligat ko
mo baken say nanragsakak din linteg mo.
93 Adiak polos liw-an din bilbilin mo,
tan say inosal mo ay mangipabaro sin biyag ko.
94 Omisalakan ka kod, tan sak-en di ipogaw mo,
inamag koy kabaelak ay manongpal sin bilbilin mo.
95 Manseseed da din makedse ta pap-engen dan biyag ko,
ngem ipapasnek ko ay nemnemnemen din linteg mo.
96 Nailak ay amin ay banag et way patingga na,
ngem din linteg mo et maga.
97 San kalim et laydelaydek,
et inag-agew ay nemnemnemek.
98 Manbalinak ay nalalaing mo din kalaban ko,
tan kanayon ay nemnemnemek din bilbilin mo.
99-100 Naon-oneg di pangawat ko
mo din nankakay ya odom ay omit-itdo,
tan kanayon ay ad-adalek ya tongtongpalek din linteg mo.
101 Inaddawiak amin ay panbasolan
tan din bilin mo et say laydek ay onodan.
102 Adiak baybay-an din inkeddeng mo,
tan sik-a ay mismo di omit-itdo.
103 Din kalim et makaay-ayo di kadngeana,
mam-is mo din anig di katamtamana.
104 Lomaingak gapo sin bilbilin mo,
isonga amin ay lawa ay ogali et kaliliget ko.
105 Din kalim et kaman say silaw nan biyag ko,
tan itdo na din amagek ay kosto.
106 Tongpalek din insapatak,
din nalinteg ay bilbilin mo et onodak.
107 Sik-a ay Diyos, palalo nan ligat ko,
tongpalem kod din inkarim ta isalakan mo nan biyag ko.
108 Awatem kod ay Diyos nan kararag kon sik-a ay pandayaw ko
ya itdom koma en sak-en din bilbilin mo.
109 Kanayon ay ipospostak din biyag ko,
ngem adiak nilinglingan din kalim ay inpaisolat mo.
110 Nan-isagana da din managbasol si enak kadadaelan,
ngem din bilbilin mo, adiak dinokdokogan.
111 Din nabanol ay itdon di linteg mo,
maiarig das komakaman ay tawid ko,
daida di mangiparagsak isnan nemnem ko.
112 Ninemnem ko ay tongpalen din linteg mo
engganas pap-eng di biyag ko.
113 Din nankadwa di pammati na et kalkaliget ko,
ngem laylaydek pay din linteg mo.
114 Sik-a di pankamangak ya salidak,
din karim di pannamnamaak.
115 Dakayo amin ay managbasol, komaan kayo,
ta say tongpalek din bilbilin Diyos ko.
116 Tomolong ka tan say inkarim ta manbiyagak,
adim ipalobos ay madismayaak sin namnamak.
117 Omitakkay ka ta magay pandanagak,
ta kanayon ay din linteg mo di onodak.
118 Am-in ay omaddawi sin linteg mo, sigaam si daida,
tan magay silbin din sikap ya etek da.
119 Basura am-in di lawlawa ay ipogaw sin pannemnem mo,
say begew ay laylaydek din linteg mo.
120 Begew en sik-a, palalo ay emegyatak,
mo nemnemek din dosa ay ikeddeng mo, manpayegpegak.
121 Say inamag ko din nalinteg ya kosto,
adi ka kod bomaybay-an sin kalaban ko.
122 Inkarim ay badangam sak-en ay mansilsilbin sik-a,
adim kod palobosan ay din mangipapangatos awak da
yan pomaligat da.
123 Nabbay nan matak ay manseseed sin panangisalakan mo
ta matongpal din inkarim, Apo.
124 Ipailam koman sak-en din adi manbalbaliw ay layad mo
ya itdom din linteg mo.
125 Mansilbiak en sik-a, Apo,
isonga ipaawat mo koma din intolag mo.
126 Timpo na ay man-gonay ka, Apo,
tan adi da tongtongpalen din linteg mo.
127 Din pananglayad ko sin linteg mo yan nasursurok
mo din layad ko si kanginaan ay balitok.
128 Isonga onodak amin ay bilbilin mo,
amin ay lawa yan kaliliget ko.
129 Sigesiged din intolag mo,
isonga ipakat ko amin ay kabaelak ta matongpal ko.
130 Mo waday mangilawag sin kalim sin magay ammo na,
kaman silaw ay mangipalaing en daida.
131 Kaman bigaw si danom din layad ko
ay mangammo sin linteg mo.
132 Dengngem kod sak-en ya maseg-ang ka,
tan say iyat mo sin amin ay manglaylayad en sik-a.
133 Tongpalem koma din karim ta omayowan ka,
ya adi ka ipalobos ay omituray din lawa.
134 Omisalakan ka kod sin mamalpaligat en sak-en
ta say din bilbilin mo et mabalin ay enak tongpalen.
135 Maseg-ang ka en sak-en ay bag-en mo
ta say itdom din linteg mo.
136 Kaman ginawang nan lowak begew si sakit di nemnem ko,
tan adi tongpalen di ipogaw din linteg mo.
137 Nalinteg ka ay Diyos et siya abe sin ikeddeng mo.
138 Kostokosto din linteg mo.
139 Palalo nan bonget ko,
tan adi ikaskason din kalaban ko din linteg mo.
140 Laylaydek din karim en sak-en,
tan sigurado ay en ka tongpalen.
141 Nababaak ya maga di bilang ko,
ngem adiak liw-an din bilbilin mo.
142 Nalinteg ka si eng-enggana,
ya din kalim et dadlon tet-ewa.
143 Palalo di problemak ya ligat ko,
ngem say panragsakak din bilbilin mo.
144 Kosto si eng-enggana din intolag mo,
tapiam kod din pangawat ko ta way iyat ko ay matago.
145 Naimposoan ay mankararagak en sik-a, Apo,
patgam koma et patiek din bilbilin mo.
146 Man-adawagak en sik-a ay mankedaw si badang mo,
omisalakan ka ta tongpalek din intolag mo.
147 Daan pomat-a yan bomangonak ay mankararag,
din kalim di pantaltalkak.
148 Maninsinlabi ay adiak maseyseyep
ta say din karim di nemnemnemek.
149 Patgam koma din kararag ko
gapo sin adi manbalbaliw ay layad mo.
Isalakan mo koma nan biyag ko
babaen sin nalinteg ay ikeddeng mo.
150 Din makedse ay pomaligat yan somag-en dan sak-en,
din linteg mo yan polos ay adi da tongpalen.
151 Ngem asag-en ka en sak-en, Apo,
ya pag tet-ewa din bilbilin mo.
152 Sin intolag mo, nabayag ay enak naammoan
ay insaad mo ta magay pap-eng na ya komakaman.
153 Ilaem nan ligat ko ta en ka omisalakan,
tan din bilbilin mo yan adiak nilinglingan.
154 Sapay koma ta ikalintegam sak-en ya somalaknib ka,
tongpalem koma din karim ta omisalakan ka.
155 Adi maisalakan din mangam-amag si lawa,
tan din linteg mo yan dinokogan da.
156 Dakdake din seg-ang mo, Apo,
isalakan mo koma nan biyag ko
babaen sin nalinteg ay ikeddeng mo.
157 Ad-ado di pomalpaligat ya kalaban ko,
ngem adiak liwayan ay mantongpal sin intolag mo.
158 Malmaligetak ay mangila sin baken napodno,
tan adi da tongpalen din bilbilin mo.
159 Ilaem mo kas-anoy pananglayad ko sin linteg mo,
omisalakan ka gapo sin adi manbalbaliw ay layad mo.
160 Tet-ewa amin din kalim, Apo,
komakaman si eng-enggana amin din nalinteg ay inkeddeng mo.
161 Pomaligat di tuturay olay mo magay gapo,
ngem say egyatak anggoy din kalim, Apo.
162 Begew sin karim enak maragsakan,
kaman ragsak di nakadteng si dakdake ay kinabaknang.
163 Kaliliget ko amin ay etek,
ngem din linteg mo et laylaydek.
164 Mamin pito si esay agew ay man-iyamanak, Apo,
gapo sin nalinteg ay inkeddeng mo.
165 Din manglaylayad si linteg mo yan mayat ya natalna di biyag da,
maga polos di kaisokbaan da.
166 Sedsed-ek ay omisalakan ka, Apo,
ya tongtongpalek din bilbilin mo.
167 Say onodak din intolag mo,
tan peteg ay laylaydek, Apo.
168 Amin ay linteg ya bilbilin mo yan tongpalek,
tan iilaem amin din am-amagek.
169 Sapay koma ta omdas en sik-a din kararag ko,
gapo ta inkarim, lawlawagam nan nemnem ko.
170 Dengngem kod nan adawag ko
ta omisalakan ka, tan say inkarim, Apo.
171 Kanayon ay idaydayaw kos sik-a tan itdom din linteg mo.
172 Din maipanggep sin kalim yan ikantak to,
tan kosto amin ay bilbilin mo.
173 Nakasagana ka koma ay somalaknib, Apo,
tan on-onodak din bilbilin mo.
174 Sedsed-ek din panangisalakan mo,
maragsakanak sin linteg mo.
175 Ipalobos mo koma ay enak matago
ta way iyat ko ay mangdayaw en sik-a, Apo.
Sapay koma ta makatolong en sak-en din bilbilin mo.
176 Nasangawak ay kaman nalitaw ay karnero,
anapem komas sak-en ay mansilsilbin sik-a, Apo,
tan adiak linglinglingan din bilbilin mo.